text: ডা. তৃণা ইসলামের বিরুদ্ধে ডিজিটাল নিরাপত্তা আইনে মামলা – বর্ণমালা টেলিভিশন
  ৮:০৮ পূর্বাহ্ণ 124 ভিউ
  আপডেটঃ ৪ ডিসেম্বর, ২০২১ | ৮:০৮ 124 ভিউ
  সামাজিক যোগাযোগ মাধ্যম ফেসবুকে ছবি ব্যবহার করে অশালীন মন্তব্য, মিথ্যা তথ্য, আক্রমণাত্মক ও হুমকিমূলক স্ট্যাটাস দেওয়ার অভিযোগে ডিজিটাল নিরাপত্তা আইনে ডা. তৃণা ইসলামের বিরুদ্ধে মামলা দায়ের করেছেন আইনজীবী গোলাম মারুফ মজুমদার (নিঝুম মজুমদার)। শুক্রবার (৩ ডিসেম্বর) শেরেবাংলা নগর থানায় মামলাটি দায়ের করা হয় বলে তথ্য নিশ্চিত করেন থানার ভারপ্রাপ্ত কর্মকর্তা উত্তম কুমার। তিনি বলেন, 'ডিজিটাল নিরাপত্তা আইনে দায়ের করা মামলায় আসামি করা হয়েছে ডা. তৃণা ইসলাম (৩১), ফারজানা প্রিয়দর্শিনী আফরিন ওরফে ফারজানা আফরিন (৩৫), মেহেদি হাসান মুন্না (৩০), এমডি ওবায়দুল্লাহকে (৩২)। এজাহারে তৃণা ইসলামের স্ট্যাটাসের বেশ কয়েকটি লিংক বিষয়বস্তু উল্লেখ করেছেন মামলার বাদী। আমরা বিষয়গুলো খতিয়ে দেখছি এবং ঊর্ধ্বতন কর্মকর্তাদের সঙ্গে কথা বলে পরবর্তী ব্যবস্থা নেওয়া হবে।' ভারপ্রাপ্ত কর্মকর্তা উত্তম কুমার আরও বলেন, শেরেবাংলা নগর থানায় দায়ের করা মামলা নম্বর-৭। আইনের ২৫(২), ২৬(২), ২৯(১), ৩১(২), ৩৫(২) ধারায় মামলা হয়েছে। বাদী গোলাম ফারুক মজুমদার ওরফে নিঝুম মজুমদার বলেন, 'তৃণা ইসলাম এবং তার সহযোগী কয়েকজন মিলে সামাজিক যোগাযোগ মাধ্যমে আমাকে হেয় প্রতিপন্ন করেছে। মিথ্যা কুরুচিপূর্ণ মানহানিমূলক বক্তব্য এবং স্ট্যাটাস দেওয়া হয়েছে আমাকে নিয়ে। তার এসব স্ট্যাটাসে উদ্দেশ্যপ্রণোদিতভাবে ফারজানা আফরিন ও মেহেদি হাসান মুন্না কুরুচিপূর্ণ মন্তব্য করেন। এতে আমার ব্যক্তিগত সুনাম ক্ষুণ্ন হয়েছে।' মামলার বিষয়ে যোগাযোগ করা হলে ডা. তৃণা ইসলাম বলেন, 'মামলার বিষয়টি আমার কাছে অদ্ভুত লাগছে। নিঝুম মজুমদার প্রতিনিয়ত আমাকে নিয়ে স্ট্যাটাস দিতো। আমার প্রতি এত বিদ্বেষপূর্ণ মনোভাব আক্রোশ কী কারণে বিষয়টি আমার জানা নেই।'